Pareigų pavadinimų ir kitų asmens duomenų rašymas 
     Įmonių, įstaigų ir organizacijų vadovų, padalinių ir veiklos barų vadovų pareigų pavadinimai sudaromi su kilmininko formos priklausomuoju žodžiu, pvz.: direktorius komercijai (taisoma komercijos direktorius), direktorius technikai (taisoma technikos direktorius), plg.: departamento direktorius, inspekcijos viršininkas ir pan.
     Kai nusakomas pavaldumo santykis (prezidento patarėjas, direktoriaus pavaduotojas, ministro padėjėjas) ir veiklos sritis, kilmininkas užimtas, tai veiklos pavadinimas reiškiamas naudininku, pvz.: direktoriaus pavaduotojas turizmui, prezidento atstovas spaudai, mero patarėjas kultūrai. Kilmininkas tokiais atvejais būtų dviprasmiškas, plg. mero kultūros patarėjas. Šie pavadinimai gali būti sudaromi ir su žodžiu reikalams, pvz., direktoriaus pavaduotojas gamybos reikalams.
      Patarėjų, referentų, konsultantų pareigų pavadinimai gali būti sudaromi su žodžio klausimai įnagininku, pvz., patarėjas užsienio politikos klausimais (žr. 1997 m. lapkričio 20 d. Kalbos komisijos nutarimą Nr. 67).
     Pareigų ir titulų pavadinimai – prezidentas, ministras, ambasadorius, rektorius, direktorius, karalius – rašomi mažosiomis raidėmis, pvz.: vyks prezidento rinkimai; įsakymą pasirašė žemės ūkio ministras; susitikime dalyvavo įmonės direktorius.   
     Tačiau reiškiant pagarbą aukščiausių pareigūnų pavadinimai gali būti rašomi didžiosiomis raidėmis, pvz.: Lietuvos Respublikos Prezidentas, Lietuvos Respublikos Seimo Pirmininkas, Lietuvos Respublikos Ministras Pirmininkas, Jungtinių Tautų Generalinis Sekretorius.
     Oficialiuose raštuose, prašymuose didžiąja raide rašomas bet kurio pareigūno, į kurį kreipiamasi, pavadinimas, pvz.: Teisingumo Ministrui, Vilniaus universiteto Rektoriui (žr. Lietuvių kalbos rašybos taisyklių (patvirtinta 2022 m. sausio 6 d. VLKK nutarimu Nr. N-1(190)) 7.2.6 punktą).
     Žmogus, tik laikinai esantis įstaigos ar įmonės vadovo poste, įvardijamas kaip laikinai einantis viršininko, direktoriaus pareigas (gali būti trumpinama l. e. p. direktorius; l .e. direktoriaus pareigas).
     Įsidėmėtina, kad pareigoms pavadinti vartojama tik įvardžiuotinė žodžių vyriausias, vyresnis forma: vyriausiasis inžinierius, vyresnysis specialistas. Žodžiai vyriausias, vyresnis apibūdina žmones ne pagal rangą, o pagal amžių. 
     Pareigų pavadinimai sudaromi su vyriškosios giminės daiktavardžiais. Taigi jei moteris eina pareigas arba skiriama į pareigas (arba pareigoms), vartojamas vyriškos giminės pareigų pavadinimas, pvz.: Rytė Pavardaitė paskirta į direktoriaus pareigas; Ona Pavardienė laikinai eina skyriaus vedėjo pareigas.
      Moterims apibūdinti vartojami moteriškosios giminės daiktavardžiai (giminė derinama), pvz., skyriaus vedėja Ona Pavardienė (bet ji eina skyriaus vedėjo pareigas, – vyriškoji giminė vartojama apibendrintai raiškai).  (Žr. 1999 m. lapkričio 4 d. Kalbos komisijos nutarimą Nr. 5 (74)  „Dėl pareigų, profesijų, mokslo laipsnių ir panašių pavadinimų“).
        Sudvejinti pareigų pavadinimai yra keleriopi ir rašomi nevienodai. Kai abu pavadinimo žodžiai yra lygiaverčiai ir kartu sudaro tikrai sudvejintą pavadinimą (rodo dvi pareigybes), rašoma su brūkšneliu, pvz., elektrikas-santechnikas (dirba ir elektriko, ir santechniko darbą), skulptorius-architektas, sekretorius-referentas, dizaineris-maketuotojas, gydytojas traumatologas-ortopedas. 
       Kitaip yra, jei vienas pavadinimo žodis pagrindinis, kitas jį tikslina, – jie rašomi be brūkšnelio, pvz., inžinierius energetikas (tai inžinierius, kurio siauresnė specialybė arba darbo sritis yra energetika). (Žr. Kniūkšta P. Kalbos vartosena ir tvarkyba, Vilnius, 2001, p. 323.)
    Seniūnų pareigos įvardijamos be žodžio seniūnija (žr. el. „Kanceliarinės kalbos patarimus“), pvz.: Kazlų Rūdos seniūnas, Plutiškių seniūnas (ne Kazlų Rūdos seniūnijos seniūnas, Plutiškių seniūnijos seniūnas).
     Be nomenklatūrinių žodžių seniūnija ir seniūnaitija negalima išsiversti, jei šių pavadinimai nepaprasti, pvz.: Naujosios Akmenės kaimiškoji seniūnija – Naujosios Akmenės kaimiškosios seniūnijos seniūnas, Vilijampolės rytinė seniūnaitija – Vilijampolės rytinės seniūnaitijos seniūnaitis. (Žr. VLKK rekomendaciją „Dėl seniūnaitijų pavadinimų sudarymo ir rašymo“ (patvirtintą Valstybinės lietuvių kalbos komisijos 2012 m. vasario 2 d. protokoliniu nutarimu Nr. PN-1).
    Lietuvių kalboje pirma turėtų būti vardas, paskui pavardė (tik įvairiuose sąrašuose, sudaromuose pagal abėcėlę, pavardė rašoma pirma). Tarp dviejų to paties žmogaus vardų brūkšnelis nerašomas, pvz.: Bronislovas Algimantas Lelešius, Aldonas Juozapas Pupkis, Rimvydas Dionizas Žigaitis, Juozapas Zigmantas Paltanavičius. Dviguba pavardė, atvirkščiai, rašytina su brūkšneliais, pvz., Irena Lukoševičiūtė-Skučienė. 
    Lietuviškai reikia sakyti skiriama į pareigas arba pareigoms. Darbuotojai eina pareigas, o ne užima jas. Nusipelniusiems paaukštinamos, o nusižengusiems – pažeminamos pareigos, jie perkeliami (skiriami) į aukštesnes (žemesnes) pareigas.

